## Odluka o izmjenama i dopunama Statuta Hrvatske obrtničke komore

### NN 187/2004 (29.12.2004.), Odluka o izmjenama i dopunama Statuta Hrvatske obrtničke komore

# HRVATSKA OBRTNIČKA KOMORA

3222

Na
temelju članka 23. Statuta Hrvatske obrtničke komore (»Narodne novine« br.
21/99, 62/02, 116/02 – pročišćeni tekst, 158/02 i 101/04), a u vezi s člankom
71. i 73. Zakona o obrtu (»Narodne novine« br. 49/03 – pročišćeni tekst), Skupština
Hrvatske obrtničke komore na sjednici održanoj 8. prosinca 2004. godine donosi

## ODLUKU

### O IZMJENAMA I DOPUNAMA STATUTA HRVATSKE OBRTNIČKE KOMORE

Članak
1.

U
Statutu Hrvatske obrtničke komore (»Narodne novine« br. 21/99, 62/02, 116/02 –
pročišćeni tekst, 158/02 i 101/04) u članku 46. stavak 2. mijenja se i glasi:

»Predsjedništvo
je savjetodavno tijelo Komore, a čine ga: predsjednik Komore, četiri
potpredsjednika i glavni tajnik Komore«.

Članak
2.

U članak
83. stavci 1. i 3. mijenjaju se i glase:

»(1) Za
obavljanje stručnih, administrativnih, pomoćnih i drugih poslova osnivaju se
Ured predsjednika i Komorski ured.«

»(3) Za
zakonito, stručno i uspješno obavljanje poslova i radnih zadataka Komorskog
ureda odgovara tajnik Komorskog ureda.«

Članak
3.

Naziv
glave XXII mijenja se i glasi: »GLAVNI TAJNIK KOMORE I TAJNIK KOMORSKOG UREDA«.

Članak
4.

Članak
86. mijenja se i glasi:

»Komora
ima glavnog tajnika i tajnika Komorskog ureda.

Glavni
tajnik Komore:

–
koordinira rad ukupnog komorskog sustava te organizira i usklađuje rad tijela
Komore,

–
organizira suradnju Komore s tijelima državne vlasti i tijelima državne uprave,

–
organizira suradnju Komore s komorama u zemlji i inozemstvu,

–
organizira suradnju Komore s međunarodnim institucijama i asocijacijama,

–
rukovodi radom Ureda predsjednika,

–
obavlja i druge poslove za koje ga ovlaste tijela Komore.

Tajnik
Komorskog ureda:

–
rukovodi radom Komorskog ureda,

–
osigurava i odgovoran je za provedbu programa rada Komore i provedbu
financijskog proračuna Komore,

–
osigurava i odgovoran je za provedbu i izvršenje odluka, zaključaka i drugih
akata tijela Komore,

– brine
o provedbi koordinacije rada između Komorskog ureda Hrvatske obrtničke komore,
komorskih ureda područnih obrtničkih komora i stručnih službi udruženja
obrtnika,

–
obavlja i druge poslove za koje ga ovlasti glavni tajnik Komore.«

Članak
5.

Članak
87. mijenja se i glasi:

»Glavnog
tajnika Komore i tajnika Komorskog ureda na prijedlog predsjednika Komore
imenuje i razrješava Upravni odbor. Glavni tajnik Komore i tajnik Komorskog
ureda imenuju se na rok od četiri (4) godine, uz mogućnost ponovnog imenovanja.

Za
glavnog tajnika Komore može biti imenovana osoba koja ima visoku stručnu
spremu, a za tajnika Komorskog ureda visoku ili višu stručnu spremu, te najmanje
pet godina radnog iskustva na sličnim poslovima, kao i organizacijske i druge
stručne sposobnosti potrebne za uspješno obavljanje poslova glavnog tajnika
Komore odnosno tajnika Komorskog ureda.«

Članak
6.

Članak
88. mijenja se i glasi:

»Glavni
tajnik Komore i tajnik Komorskog ureda djelatnici su s posebnim ovlaštenjima.

Po ovlaštenju
predsjednika Komore glavni tajnik Komore i tajnik Komorskog ureda mogu
zastupati Komoru pred tijelima državne i sudbene vlasti te u drugim poslovima.«

Članak
7.

Članak
89. mijenja se i glasi:

»Glavni
tajnik Komore odgovara za svoj rad predsjedniku Komore, Skupštini i Upravnom
odboru, a tajnik Komorskog ureda glavnom tajniku Komore.«

Članak
8.

Članak
90. mijenja se i glasi:

»Glavni
tajnik Komore i tajnik Komorskog ureda mogu svoje pojedine ovlasti prenijeti na
rukovodeće djelatnike Komorskog ureda«.

Članak
9.

Ova
Odluka stupa na snagu danom donošenja, a objavljuje se u »Narodnim novinama«.

Broj:
1-103-6825/6-13-2004.
Zagreb, 8. prosinca 2004.

Predsjednik
**Stjepan Šafran,** v. r.

Odluka, NN 187/2004-3222